KOMISIJOS SPRENDIMAS
2007 m. gruodžio 21 d.
iš dalies keičiantis sprendimą 2003/584/EB išbraukiant tam tikras skirtųjų linijų rūšis iš minimalaus skirtųjų linijų rinkinio
(pranešta dokumentu Nr. C(2007) 6635)
(Tekstas svarbus EEE)
(2008/60/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (1), ypač į jos 17 straipsnio 1 dalį,
atsižvelgdama į 2002 m. kovo 7 d. Europos Parlamento ir Tarybos direktyvą 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis (Universaliųjų paslaugų direktyva) (2), ypač į jos 18 straipsnio 3 dalį,
pasitarusi su Ryšių komitetu,
kadangi:
(1)
2003 m. liepos 24 d. Komisija priėmė 2003 m. liepos 24 d. Sprendimą 2003/548/EB dėl Universaliųjų paslaugų direktyvos 18 straipsnyje nurodyto minimalaus skirtųjų linijų rinkinio su suderintomis charakteristikomis ir atitinkamų standartų (3). Šiam minimaliam rinkiniui priklausė dvi analoginių skirtųjų linijų rūšys ir trys skaitmeninių skirtųjų linijų rūšys, kurių sparta siekė iki 2 048 kbit/s.
(2)
Plačiu mastu pereinant prie naujos tinklų architektūros, analoginės skirtųjų linijų rūšys techniniu požiūriu yra nebesvarbios. Rinkoje tenkinama skaitmeninių skirtųjų linijų paklausa, kurią vis labiau sudaro mažiausiai 2 048 kbit/s didelės spartos ryšių paklausa. Iš viešųjų konsultacijų matyti, kad valstybės narės, pramonės asociacijos ir suinteresuotosios šalys plačiai pritaria, kad šios penkios skirtųjų linijų rūšys būtų išbrauktos iš dabartinio minimalaus skirtųjų linijų rinkinio.
(3)
Universaliųjų paslaugų direktyvos 18 straipsnio 3 dalyje numatyta, kad Komisija gali išbraukti tam tikras skirtųjų linijų rūšis iš minimalaus rinkinio.
(4)
Šiame sprendime numatytos priemonės atitinka Ryšių komiteto nuomonę,
PRIĖMĖ ŠĮ SPRENDIMĄ:
1 straipsnis
Sąrašas „Minimalaus skirtųjų linijų rinkinio su suderintomis charakteristikomis ir atitinkamų standartų identifikavimas“ išbraukiamas iš Sprendimo 2003/548/EB priedo.
2 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. gruodžio 21 d.